**Ce să vă spun?﻿**

*SAlecsandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce să vă spun:că-s fericit

Cum nu se poate spune,

Că-n pieptul meu a înflorit

Divina-nțelepciune?

Ce să vă spun:că nu mai am

Pe Terra rădăcină

Ci locul meu,ca nou Adam,

E-n patria divină?

Ce să vă spun:că-ntr-una cânt,

Că Duhu-n mine cântă

Și că deși sunt pe pământ

Trăiesc în țara sfântă?

Ce să vă spun:că-s îmbătat

De vinul nemuririi

Și că în tâmple îmi tot bat

Gândirile răpirii?

Ce să vă spun, ce să vă cânt,

Cu ce-aș putea începe?

Mi-e sufletul un foc arzând

Ca soarele pe stepe.﻿